صيونص

صّيونص هوّا دمير منهاجي لي كيبني ؤ كينضّم لمعرفة على لكون ؤ لموجودات لي فيه، بشكل لي قابل ل تّجريب ؤ تّوقع. صّيونص تقدر تكون قديمة ب لقدومية د لبشرية، ؤ كاينين أدلة أركيولوجية عمرها عشرات ألاف د لعوام بلي بنادم كان كيستعمل لمنهج د صّيونص. دّلائل لمكتوبة كانلقاوها من لفترة د لحضارة لمصرية لقديمة و حضارة بلاد الرافدين مابين 3000 و 1200 قبل لميلاد. لخدمة د هاد لحضارات على لفلك، لماط، و طّب ستافدو منها ليونانيين لقدام و لحضارات لخرة د لفترة لقديمة، ؤ شملات محاولات ل تفسير لأحدات لي كيطراو ف لعالم طّبيعي ب ليعتيماد على أسباب طبيعية، بلاصت تفسيرات موراوية.

بعدما طاحت لإمبراطورية الرومانية لغربية، لخدمة د لفلاسفة و لعولاما د ليونان لقديمة تّنسات ف ؤروپا، ولاكين بقات و بزاف منها تطرجم ل لعربية ؤ تطورات ف لبلدان د لبحر الشامي لي دخلات ل لإسلام. لبيزنطيين تا هوما حافضو على بزاف د لوتايق ليونانية لقديمة، تا جابوها ل ؤروپا لغربية بعدما سيطرو لعتمانيين على لقسطنطينية لي ولّات إسطنبول.

صّيونص ديال دابا كاتقسّم ف لعادة ل تلاتة د لفروع لأساسية: صيونص طبيعية بحال لفيزيك، شّيمي، و لبيولوجيا لي كاتدرس لكون، صيونص جتيماعية بحال ليكونومي، لپسيكولوجيا، و الصوسيولوجيا لي كيدرسو لأفراد و لمجتمعات د بنادم، و صيونص شكلية بحال لماط، اللوجيك، و لانفورماتيك النضرية لي كيدرسو سّيستيمات شّكلية لي كاتكون متجرّدة و ماعندهاش علاقة موباشيرة معا لعالم لواقعي.
 لبحث د صيونص 
يمكنلنا نوصفو لبحث د صيونص بلي يا بحث أساسي يا بحث تطبيقي. لبحث الأساسي هو لي كيتم لبحث على لمعرفة، ولبحث تطبيقي هو لي كيتم فيه لبحث على حلول لمشاكل لعملية بتخدام هاذ لمعرفة.

 مصادر 

تصنيف:لعولوم
تصنيف:لفلسفة
تصنيف:قشعان
تصنيف:مقالات فيها مصدر و 3000 بايت
تصنيف:نشاطات د بنادم